b'\n_START_ARTICLE_\nMatti Perttil\xc3\xa4\n_START_PARAGRAPH_\nMatti "Masa" Rudolf Perttil\xc3\xa4 (21. tammikuuta 1896 Isokyr\xc3\xb6 \xe2\x88\x92 12. toukokuuta 1968 Isokyr\xc3\xb6) oli suomalainen painija ja olympiamitalisti. H\xc3\xa4nen lempinimens\xc3\xa4 oli "Kyr\xc3\xb6n leijona"._NEWLINE_Perttil\xc3\xa4 saavutti olympiapronssia kreikkalais-roomalaisen painin keskisarjassa Antwerpenissa 1920. H\xc3\xa4n voitti ensimm\xc3\xa4isess\xc3\xa4 ottelussaan belgialaisen Oscar Cornelisin sel\xc3\xa4tyksell\xc3\xa4 ajassa 2.04, sitten tanskalaisen Svend Nielsenin sel\xc3\xa4tyksell\xc3\xa4 ajassa 7.17 ja kolmannessa ottelussaan ruotsalaisen Svend F\xc3\xa4ltstr\xc3\xb6min tuomarip\xc3\xa4\xc3\xa4t\xc3\xb6ksell\xc3\xa4 ajassa 29.40. Nelj\xc3\xa4nness\xc3\xa4 ottelussaan h\xc3\xa4n h\xc3\xa4visi tuomarip\xc3\xa4\xc3\xa4t\xc3\xb6ksell\xc3\xa4 25 minuutin painin j\xc3\xa4lkeen kultaa lopulta voittaneelle ruotsalaiselle Carl Westergrenille. Mitaliotteluissa h\xc3\xa4n voitti belgialaisen Maurice Vanderleendenin ajassa 8.40 mutta h\xc3\xa4visi maanmiehelleen Arthur Lindforsille ajassa 1.48. Lopuksi Perttil\xc3\xa4 voitti hollantilaisen Bert Eillebrechtin ajassa 3.19 ja norjalaisen Sjur Johnsenin tuomarip\xc3\xa4\xc3\xa4t\xc3\xb6ksell\xc3\xa4 25 minuutin painin j\xc3\xa4lkeen._NEWLINE_Seuratasolla Perttil\xc3\xa4 edusti Suomessa Kyr\xc3\xb6n Voimaa. Vuodesta 1923 h\xc3\xa4n asui ja kilpaili muutaman vuoden ajan Yhdysvalloissa.'